**ՀԻՄՆԱՎՈՐՈՒՄ**

**«Կրթության մասին»** **օրենքում փոփոխություններ և լրացումներ կատարելու մասին**

**Հայաստանի Հանրապետության օրենքի նախագծի ընդունման վերաբերյալ**

1. **Իրավական** **ակտի** **անհրաժեշտությունը (նպատակը)․**

Արտադպրոցական կրթությունն ու դաստիարակությունը պետք է կարգավորվի օրենքով, որը հնարավորություն կտա կանոնակարգել ոլորտի հիմնախնդիրները, ապահովել համակարգի զարգացումը: Օրենքով պետք է կարգավորվի համակարգի բովանդակության, գործունեության և զարգացման իրավական, կազմակերպական և ֆինանսական հիմքերը։

Միջոցառման անհրաժեշտությունը բխում է ՀՀ կառավարության 2021 օգոստոսի 18-ի թիվ 1363-Ա որոշմամբ հաստատված ՀՀ կառավարության  ծրագրի «4.3 ԿՐԹՈՒԹՅՈՒՆ» բաժնի  1-ին, 2-րդ պարբերություններից, «Հայաստանի Հանրապետության կրթության մինչև 2030 թվականը զարգացման պետական ծրագրից» բխող գործողությունների ծրագրի 3-րդ գլխի 72-րդ կետի, 75-րդ կետի, 76-րդ կետի 2-րդ ենթակետի, 5-րդ գլխի 79-րդ կետի, 80-րդ կետի 3-րդ ենթակետով սահմանված 6-րդ կետի դ և ե ենթակետերի, 81-րդ կետի 5-րդ ենթակետի ա ենթակետով սահմանված և «2050 ՀԱՅԱՍՏԱՆԻ ՎԵՐԱՓՈԽՄԱՆ ՌԱԶՄԱՎԱՐՈՒԹՅՈՒՆ» ծրագրի «ՄԻՆՉԵՎ 2030 ԹՎԱԿԱՆԻ ՄԵԳԱՆՊԱՏԱԿՆԵՐԻ» ԳՈՐԾՈՂՈՒԹՅՈՒՆՆԵՐԻ «1․ ԿԻՐԹ ԵՎ ԿԱՐՈՂՈՒՆԱԿ ՔԱՂԱՔԱՑԻ, ԺՈՂՈՎՈՒՐԴ» համար 1 մեգանպատակի թիրախային արդյունքի ցուցանիշի ապահովման պահանջներից:

1. **Կարգավորման հարաբերությունների ներկա վիճակը և առկա խնդիրները․**

ՀՀ-ում արտադպրոցական կրթադաստիարակչական ուսումնական հաստատությունների ցանցը ձևավորվել է դեռս խորհրդային իշխանության տարիներին, սակայն առ այսօր որևէ օրենքով սահմանված չէ արտադպրոցական ուսումնական հաստատություն և արտադպրոցական կրթադաստիարակչական ծրագիր հասկացությունները։

**Ըստ վիճակագրության 2021/2022 ուսումնական տարում** հանրապետությունում գործել են երաժշտական, արվեստի, գեղարվեստի և մանկապատանեկան ստեղծագործական 240 դպրոց և կենտրոն, որոնցից 50-ը ք. Երևանում, իսկ մնացած 190-ը՝ ՀՀ մարզերում:

*2021/2022 ուսումնական տարում երաժշտական, արվեստի, գեղարվեստի դպրոցներում և մանկապատանեկան ստեղծագործական կենտրոններում սովորել է 48 823 աշակերտ։*

**Ըստ վիճակագրության 2021/2022 ուսումնական տարում** հանրապետությունում գործել է 174 սպորտային կազմակերպություն: Ք. Երևանում գործող սպորտային կազմակերպություններից 12-ը գտնվել են ՀՀ կրթության, գիտության, մշակույթի և սպորտի նախարարության, 39-ը՝ Երևանի քաղաքապետարանի, 3-ը գտնվել են վարչական շրջանների, 6-ը՝ «Հայաստան» մարզական միության, և 2-ը՝ Աշխատանքային ռեզերվներ մարզական հասարակական կազմակերպության ենթակայությամբ։ *Սպորտային կազմակերպություններում մարզվել է 42 980 մարզիկ, նրանցից 7516-ը՝ կանայք։*

2017-2022թթ. արտադպրոցական ուսումնական հաստատությունների քանակի և դրանցում ընգրկված երեխաների թվի դինամիկան տրված է աղյուսակ 1-ում և աղյուսակ 2-ում:

**Աղյուսակ 1. Արտադպրոցական ուսումնական հաստատությունների քանակի և դրանցում երեխաների հաճախումների զարգացման միտումները:**

|  |  |  |
| --- | --- | --- |
| Տարեթիվը | Երաժշտական, արվեստի, գեղարվեստի դպրոցների, մանկապատանեկան ստեղծագործական կենտրոնների թիվը | Հաճախող երեխաների թիվը |
| 2017 | 224 | 49309 |
| 2018 | 225 | 48429 |
| 2019 | 245 | 53063 |
| 2020 | 246 | 54599 |
| 2021 | 243 | 48062 |
| 2022 | 240 | 48823 |

**Աղբյուրը՝ Ազգային վիճակագրական ծառայության**

**Աղյուսակ 2. Սպորտային կազմակերպությունների քանակի և դրանցում մարզիկների թվաքանակի զարգացման միտումները:**

|  |  |  |
| --- | --- | --- |
| Տարեթիվը | Սպորտային կազմակերպությունների թիվը | Մարզիկների թիվը |
| 2017 | 174 | 42761 |
| 2018 | 175 | 42529 |
| 2019 | 175 | 42136 |
| 2020 | 175 | 40934 |
| 2021 | 174 | 42980 |

**Աղբյուրը՝ Ազգային վիճակագրական ծառայության**

Համաձայն Կրթության մասին ՀՀ օրենքի 20-րդ հոդվածի 2-րդ մասի (գործող օրենքի) արտադպրոցական դաստիարակությունն իրականացվում է մանկապատանեկան ստեղծագործական և գեղագիտական կենտրոնների, երաժշտական, նկարչական և արվեստի դպրոցների, ակումբների, պատանի հայրենասերների, տեխնիկների, բնասերների և տուրիստական կայանների, մարզադպրոցների, առողջարարական ճամբարների և արտադպրոցական դաստիարակություն իրականացնող այլ կազմակերպությունների միջոցով:

Ուսուցումը ուսումնական հաստատություններում իրականացվում է ՀՀ կրթության, գիտության, մշակույթի և սպորտի նախարարության կողմից հաստատված համապատասխան ուսումնական տարվա օրինակելի ուսումնական պլաններով, որոնք իրենց մեջ ներառում են ուսուցանվելիք առարկաների ցանկը, դրանցից յուրաքանչյուրի համար նախատեսված դասաժամերի նվազագույն քանակը, որը պարտադիր է տվյալ տարվա ստուգարքներին և ավարտական քննություններին մասնակցելու համար:

Մանկավարժական աշխատանքի ընդունվում են այն անձինք, ովքեր ըստ մասնագիտության ունեն անհրաժեշտ մասնագիտական-մանկավարժական որակավորում:

**Արտադպրոցական ուսումնական հաստատություններում աշխատող կադրերը.**

2021/2022 ուսումնական տարում երաժշտական, արվեստի, գեղարվեստի դպրոցներում և մանկապատանեկան ստեղծագործական կենտրոններում դասավանդել են **5099 ուսուցիչներ (76.8%-ը՝ կանայք),** որոնց 42.6%-ն ունեցել է միջին մասնագիտական կրթություն:

Սպորտային կազմակերպություններում մարզումներն իրականացրել են 2104 մարզիչ-մանկավարժներ, նրանցից 324-ը կանայք (15.4%):

**Նախ պետք է նշել, որ** Կրթության մասին ՀՀ օրենքի 20-րդ հոդվածի 2-րդ մասով (գործող օրենքի) արտադպրոցական դաստիարակությունն իրականացնող կազմակերպությունների անվանումներն ու տերմիններն արդեն իսկ հնացած են։

**Հարկ է նշել նաև, որ առ այսօր որևէ իրավական ակտով սահմանված չէ արտադպրոցական ուսումնական հաստատությունների մանկավարժական աշխատողների պաշտոնների անվանացանկն ու** **նկարագիրը, իսկ մանկավարժների ոչ միայն  մասնագիտական պատրաստվածությամբ, այլև գործառույթների հստակ սահմանմամբ է պայմանավորված, թե ինչպիսի կարողունակություններով պիտի օժտված լինի անձը՝ հաստատություններում կրթության կազմակերպման արդյունքում կարողունակ քաղաքացիներ ձևավորելու համար։**

***Հայաստանում մանկավարժի մասնագիտության հետ կապված կան մի շարք մարտահրավերներ,*** մասնավորապես՝ աշխատանքի ընդունման, մասնագիտական զարգացման և ցածր վարձատրության  հետ, որը էապես ազդել է ինչպես դպրոցներում, այնպես էլ արտադպրոցական ուսումնական հաստատություններում դասավանդման որակի վրա և ընդհանուր առմամբ նվազեցրել մասնագիտության գրավչությունը:

Մանկվարժների ցածր աշխատավարձը խոչընդոտում է նաև նոր մասնագետների՝ համակարգ մուտք գործելուն: Այս ամենը բացասական ազդեցություն է ունեցել նաև արտադպրոցական կրթության և դաստիարակության ոլորտի վրա, ինչը հնարավոր է շտկել ֆինանսական ներդրումների շնորհիվ:

**Առկա վիճակը և ներկա խնդիրները գնահատելու համար հիմք են ընդունվել ինչպես գործող իրավական ակտերի վերլուծությունները, այնպես էլ ոլորտը բնութագրող վիճակագրական ցուցանիշները։**

***Արտադպրոցական կրթադաստիարակչական ուսումնական հաստատությունների ֆինասավորումը.***

Հայաստանի Հանրապետության կառավարության 2002 թվականի դեկտեմբերի 13-ի թիվ 2145-Ն որոշմամբ ընդունվեց «Հայաստանի Հանրապետության պետական արտադպրոցական կրթադաստիարակչական ուսումնական հաստատություն» պետական ոչ առևտրային կազմակերպության օրինակելի կանոնադրությունը:

Արտադպրոցական ոլորտը ֆինանսավորելու նպատակով, որպես հաշվարկային միավոր ընդունվեց տարեկան լրակազմի միջին չափանիշը՝ մեկ երեխա, հնարավորություն ընձեռվեց ունենալ արտաբյուջետային հաշիվներ:

1996 թվականին Հայաստանի Հանրապետությունում ձևավորվեց վարչատարածքային կառավարման նոր համակարգ և «Տեղական ինքնակառավարման մասին» ՀՀ օրենքի համաձայն՝ արտադպրոցական ուսումնական հաստատությունների **մոտ 80%-ը հանձնվեցին համայքներին**:

Արտադպրոցական ուսումնական հաստատությունների ֆինանսական միջոցները գոյանում են Հայաստանի Հանրապետության պետական և համայնքային (ըստ ենթակայության) բյուջեով նախատեսված միջոցների հաշվին, Հայաստանի Հանրապետության օրենսդրությամբ չարգելված այլ լրացուցիչ աղբյուրներից:

**Ներկայումս գործող ֆինանսավորման բանաձևը հնարավորություն չի տալիս գործընթացն իրականացնել նույն սկզբունքով և այս ոլորտում չի ապահովում տեղական, մարզային, պետական մարմինների ինչպես նաև միջգերատեսչական համագործակցության բարելավումը, պետական բյուջեից ֆինանսավորվող ծրագրերի թափանցիկության ապահովումը։**

**Արտադպրոցական ուսումնական հաստատությունների ֆինանսավորման համար անհրաժեշտ է կիրառել միասնական մոտեցում՝ հնարավորինս ստույգ հաշվարկել ֆինանսավորումը յուրաքանչյուր անհատական դեպքի համար:**

1. **Առկա** **խնդիրների** **առաջարկվող** **լուծումները․**

**Նախագծով առաջարկվող փոփոխություններով հնարավոր կլինի**

1. սահմանել այն հիմնական դրույթները, նպատակները, խնդիրներն ու զարգացման ուղիները, որոնք համընդհանուր են արտադպրոցական կրթության և դաստիարակության ոլորտում նոր որակական նախադրյալներ ստեղծելու հիմքում,
2. նպաստել մատուցվող ծառայությունների որակի և մատչելիության բարելավմանը**, որի ապահովումը ենթադրում է՝**

* **ոլորտի կադրային համալրում**, **զարգացնող միջավայրի ստեղծում, ինքակրթություն, փորձի փոխանակում:** Ուսուցման գործընթացի արդյունավետությունը կախված է նրանից, թե որքանով է մանկավարժը կարողունակ համապատասխան գործընթացի պլանավորման,  կազմակերպման, գիտելիքների փոխանցման հարցերում: Մանկավարժական գործունեությունը մանկավարժից պահանջում է գիտելիքների և մասնագիտական կարողությունների  անընդհատ զարգացում:  Հատկապես այդ խնդրի լուծմանն է ուղղված մանկավարժի պաշտոնի նկարագիրը, որը, որպես ուղղորդիչ կարգավորում, կոչված է նպաստելու Հայաստանի Հանրապետության կառավարության որդեգրած կրթական քաղաքականության իրականացմանը` կրթության բարեփոխման շրջանակներում: Հայաստանում մանկավարժների, այդ թվում՝ արտադպրոցական ուսումնական հաստատություններում աշխատող մանկավարժների ցածր աշխատավարձը խոչընդոտում է մարդկային լավագույն կապիտալի՝ այդ թվում՝ արական սեռի մասնագետների  մուտքը ոլորտ և գործող վերջիններիս չի մղում մասնագիտական զարգացման: Սա հանգեցնում է շարունակական արատավոր շղթայի, երբ ցածր վարձատրվող մանկավարժները հաճախ թերանում  են իրենց աշխատանքում, իսկ առաջխաղացման և մասնագիտական աճի ներկայիս համակարգը չի նպաստում, որ   վերջիններս ձգտեն և կարողանան հասնել կատարելագործման: Այս խնդիրը լուծելու նպատակով պետք է մշակվի արդյունքի վրա հիմնված մանկավարժների կամավոր ատեստավորման կարգ, որը հնարավորություն կտա  հավելավճարի տեսքով աշխատավարձի բարելավմանը:

Համաձայն ՀՀ կառավարության 2008 թվականի հունվարի 31-ի թիվ 196-Ն որոշմամբ հաստատված Հավելվածի 17-րդ կետի 2-րդ ենթակետի՝   արտադպրոցական ուսումնական հաստատություններում մանկավարժներեը կարող են դասավանդել շաբաթական 24 ժամ, որը համարժեք է 1 դրույքի։ Ըստ այդմ՝ արտադպրոցական ուսումնական հաստատություններում աշխատող մանկավարժի մեկ դրույքի համար հաշվարկվում է 132 276 հազար ՀՀ դրամ աշխատավարձ:

Առաջարկվող նախագծի ընդունման արդյուքնում համապատասխան կարգի գործարկմամբ արտադպրոցական ուսումնական հաստատության մանկավարժական աշխատողները կարող են իրենց նախաձեռնությամբ մասնակցել տվյալ ուղղությամբ   գիտելիքների իմացության աստիճանի գնահատման գործընթացին և դրա արդյունքով ստանալ 30-ից մինչև 50 % հավելավճար:

* **Ֆինանսատնտեսագիտական պայմաններ՝** պետության կողմից երաշխավորված ֆինանսավորում՝ նոր մեխանիզմների ներդրմամբ,
* **ուսումնական գործընթացի և օրենսդրության կատարելագործում՝** կարգերի, ուսումնական պլանների, ծրագրերի մշակմամբ և լրամշակմամբ: Անհրաժեշտ է ուսուցման գործընթացը համապատասխանեցնել ժամանակակից պահանջներին։

1. **Կարգավորման առարկան.**

Նախագծով կարգավորվում է արտադպրոցական կրթության և դաստիարակության կազմակերպման և իրականացման հետ կապված հարաբերությունները, մանկավարժական կազմին ներկայացվող պահանջների, նրանց կամավոր ատեստավորման պայմանների, պետական ֆինանսավորման և վերահսկողության հետ կապված հարաբերությունները։

**5.** **Իրավական ակտի կիրառման դեպքում ակնկալվող արդյունքը.**

Առաջարկվող լրացումները նշված ուղղություններով թույլ կտան մեծացնելու համակարգի գործառնության արդյունավետությունը, խրախուսելու համակարգի զարգացման հնարավորությունները, ապահովելու և զարգացնելու մանկավարժների մասնագիտական կատարելագործման շարունակականությունը, կատարելագործելու ուսումնական հաստատությունների կառավարման մեխանիզմները։

**Իրավական ակտի մշակման գործընթացում ներգրավված ինստիտուտները, անձինք.**

ՀՀ կրթության, գիտության, մշակույթի և սպորտի նախարարություն: